答范君錫汎汎愛花之句
作者：徐積
朝代：宋

paragraphs: 汎汎愛花非愛一，范掾愛花如此密。
一從春色到人閒，每月弄花三十日。
第一花中愛牡丹，待與金釵共玉冠。
第二桃花及杏花，此花大抵顔色奢。
又愛牆頭看海棠，亂點燕脂如急粧。
更無閒暇及芳草，却解迴頭覷綠楊。
其餘好花有何限，范掾看花眼頭爛。
見花如見故人來，尋花太緊攀花慢。
洛陽城內騎馬走，山陽城外坐監酒。
坐地愛花情更深，時時取酒爲花斟。
誰知有此風流掾，詩情酒興紛如霰。
好來閑伴老翁吟，老翁是物吟將遍。
海閒亦有蟠桃花，可能同發乘桴願。